Асобная гаворка пра “Паўлінку”. Менавіта яе ўпершыню класік прачытаў свайму суседу, пісьменніку Антону Лявіцкаму, вядомаму пад псеўданімам Ядвігін Ш., які жыў у суседняй з Харужанцамі Карпілаўцы. Цікава, у наваколлі ўсе ведалі, што прататыпамі герояў п’есы літаратару паслужылі жыхары хутара Рубеж, што каля Акопаў, Гілярый Аўлачынскі і яго дачка Ядвіга. Дарэчы, не ўсе ведаюць і такі факт: шырока вядомай пецярбургскай прэм’еры “Паўлінкі” 9 лютага 1913 года, дзе галоўную ролю выконвала Паўліна Мядзёлка, папярэднічала пастаноўка п’есы артыстамі драмгуртка ў Вільні. А таксама ў жніўні ў Радашковічах, дзе камедыю ігралі мясцовыя і мінскія артысты.